b"\n_START_ARTICLE_\nJohn Lurie\n_START_SECTION_\nBiografia\n_START_PARAGRAPH_\nLurie va n\xc3\xa9ixer a Minneapolis, on hi va viure fins als sis anys, quan la fam\xc3\xadlia va mudar-se a Nova Orleans i posteriorment a Worcester (Massachusetts). T\xc3\xa9 un germ\xc3\xa0 (Evan) i una germana (Liz), i la seva mare havia estat pintora i professora d'art a Liverpool abans de casar-se._NEWLINE_A l'institut Lurie jugava a b\xc3\xa0squet i tocava l'harm\xc3\xb2nica, i va arribar a improvisar amb Mississippi Fred McDowell i Canned Heat el 1968. Durant un espai curt de temps va tocar l'harm\xc3\xb2nica en una banda de Boston, per\xc3\xb2 aviat es va canviar a la guitarra i, de manera definitiva, al sax\xc3\xb2fon. Un cop acabat l'ensenyament superior va fer autoestop fins a Berkeley (Calif\xc3\xb2rnia)._NEWLINE_L'any 1974 es va traslladar a Nova York i va visitar Londres, on va fer un solo de saxo per primer cop, a l'Acme Gallery.\n_START_SECTION_\nTraject\xc3\xb2ria professional\n_START_PARAGRAPH_\nEl 1978 va formar The Lounge Lizards amb el seu germ\xc3\xa0 Evan, que tocava el piano; la banda, que feia jazz, punk rock i no wave, va estar activa durant 20 anys._NEWLINE_Lurie ha compost la m\xc3\xbasica de m\xc3\xa9s de 20 pel\xc2\xb7l\xc3\xadcules, entre les quals trobem Estranys al parad\xc3\xads, Sota el pes de la llei, Mystery Train, Clay Pigeons, Animal Factory i Get Shorty, amb la que va aconseguir una nominaci\xc3\xb3 als Premis Grammy. _NEWLINE_Durant la d\xc3\xa8cada del 1980 va protagonitzar els films de Jim Jarmusch Estranys al parad\xc3\xads i Sota el pes de la llei, i va fer cameos a Vacances permanents i Downtown 81, encara que tamb\xc3\xa9 va actuar a Par\xc3\xads, Texas i The Last Temptation of Christ._NEWLINE_Va guionitzar, dirigir i protagonitzar la s\xc3\xa8rie de televisi\xc3\xb3 Fishing with John (1991-1992), que va esdevenir un fenomen de culte, i comptava amb convidats com ara Tom Waits, Willem Dafoe, Matt Dillon, Jim Jarmusch, i Dennis Hopper._NEWLINE_Lurie pinta des de la d\xc3\xa8cada del 1970; la gran majoria de la seva obra primerenca eren aquarel\xc2\xb7les i dibuixos a llapis, per\xc3\xb2 a partir dels anys 2000 va comen\xc3\xa7ar a treballar a l'oli. La seva primera exposici\xc3\xb3 va ser el juliol de 2003, amb dues peces seves exhibides a la Nolan/Eckman Gallery de Nova York; posteriorment ha exposat a Munic, Zuric, Amsterdam, Mont-real, Chicago, Luxemburg, T\xc3\xb2quio, Los Angeles, i Filad\xc3\xa8lfia. El Museu d'Art Modern de Nova York ha adquirit algunes de les seves obres per a la seva col\xc2\xb7lecci\xc3\xb3 permanent._NEWLINE_Tamb\xc3\xa9 ha publicat un parell de llibres d'art: Learn To Draw (2006) i A Fine Example of Art (2008)."